Bryssel 10.12.2004

KOM(2004) 806 lopullinen

Ehdotus:

NEUVOSTON PÄÄTÖS

Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä 25 päivänä elokuuta 2003 tehdyn neuvoston päätöksen 2003/631/EY muuttamisesta

(komission esittämä)

PERUSTELUT

1. Liberian entisen hallituksen, kahden kapinallisryhmän, kansalaisyhteiskunnan ja poliittisten puolueiden Accrassa elokuussa 2003 allekirjoittama kattava rauhansopimus lopetti Liberian 15 vuotta kestäneen sisällissodan ja johti siirtymäkauden hallinnon muodostamiseen. Siirtymäkauden hallinnon toimeksiantona on palauttaa maahan turvallisuus UNMILin (Yhdistyneiden kansakuntien operaatio Liberiassa) avustuksella, tervehdyttää maan talous, saattaa sosiaalinen infrastruktuuri uudelleen toimintaan ja valmistella lokakuussa 2005 järjestettäviä demokraattisia parlamenttivaaleja ja presidentinvaaleja.

2. Euroopan unioni päätti osallistua Liberian rauhan- ja siirtymäprosessiin. Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä tehdyllä neuvoston päätöksellä 2003/631/EY osoitettiin varat ja määriteltiin niiden käyttöedellytykset. Päätöksen mukaan säännöllinen seuranta varmistetaan tiiviillä poliittisella vuoropuhelulla ja kuuden kuukauden välein suoritettavilla poliittisilla tarkasteluilla. Vuoropuhelun olisi neuvoston päätöksen 2002/274/EY mukaisesti perustuttava AKT–EY-kumppanuussopimuksen 96 artiklan mukaisten neuvottelujen tuloksiin. Neuvoston päätöksessä säädetään lisäksi, että toimenpiteiden voimassaolo päättyy 31 päivänä joulukuuta 2004.

3. Liberian poliittisen tilanteen tarkastelut osoittavat nyt, kun on kulunut vuosi siirtymäkauden hallinnon muodostamisesta, että turvallisuustilanne on parantunut UNMILin joukkojen saapumisen ja aseistariisunta- ja sotilaiden kotiuttamisprosessien täytäntöönpanon myötä. Edelleen on kuitenkin vakavia epäilyksiä siitä, kuinka siirtymäkauden hallinto ja valtion yritykset hallinnoivat julkisia varoja, sekä huoli kasvavasta korruptiosta. Kattavan rauhansopimuksen mukaisesti perustetut hallituksen komiteat eivät tähän mennessä ole edistyneet riittävästi toimeksiantojensa täytäntöönpanossa eli hallinnon ja vastuuvelvollisuuden periaatteen parantamisessa. Ihmisoikeuskysymyksiin olisi myös paneuduttava enemmän.

4. Kun otetaan huomioon tähänastinen riittämätön poliittinen edistys, aiheellisten toimenpiteiden lakkauttaminen ei ole perusteltua ja ihmisoikeuksia, demokratiaa, oikeusvaltion periaatteita ja hyvää hallintoa edistävää tiivistä poliittista vuoropuhelua siirtymäkauden hallituksen kanssa olisi jatkettava siihen asti, että demokraattisesti valitut ja vastuuvelvolliset presidentti ja hallitus ovat ottaneet tehtävänsä vastaan. Tämän vuoksi komission mielestä olisi jatkettava 25 päivänä elokuuta 2003 tehdyn neuvoston päätöksen 2003/631/EY voimassaoloa kahdeksallatoista kuukaudella.

Komissio esittää, että neuvosto muuttaa edellä mainittua neuvoston päätöstä ja hyväksyy liitteenä olevan päätöksen.

Ehdotus:

NEUVOSTON PÄÄTÖS

Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä 25 päivänä elokuuta 2003 tehdyn neuvoston päätöksen 2003/631/EY muuttamisesta

EUROOPAN UNIONIN NEUVOSTO, joka

ottaa huomioon 1 päivänä huhtikuuta 2003 voimaan tulleen AKT–EY-kumppanuussopimuksen ja erityisesti sen 96 artiklan,

ottaa huomioon AKT–EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen[1] ja erityisesti sen 3 artiklan,

ottaa huomioon komission ehdotuksen,[2]

sekä katsoo seuraavaa:

(1) Liberian kanssa käytyjen AKT–EY-kumppanuussopimuksen 96 ja 97 artiklan mukaisten neuvottelujen päättämisestä 25 päivänä maaliskuuta 2002 tehdyssä neuvoston päätöksessä 2002/274/EY säädetään AKT–EY-kumppanuussopimuksen 96 artiklan 2 kohdan c alakohdassa ja 97 artiklan 3 kohdassa tarkoitettujen aiheellisten toimenpiteiden käyttöönotosta.

(2) Liberiaa koskevista, erityisen kiireellisessä tapauksessa AKT–EY-kumppanuussopimuksen 96 artiklan mukaisesti toteutettavista toimenpiteistä 25 päivänä elokuuta 2003 tehdyssä neuvoston päätöksessä 2003/631/EY säädetään AKT–EY-kumppanuussopimuksen 96 artiklan 2 kohdan c alakohdan ja 97 artiklan 3 kohdan mukaisten uusien aiheellisten toimenpiteiden käyttöönotosta.

(3) Liberian nykyoloissa demokratian periaatteiden, hyvän hallintotavan ja oikeusvaltion periaatteiden noudattaminen ei vielä ole taattua.

(4) Näin ollen on tarpeen jatkaa neuvoston päätöksellä 2003/631/EY säädettyjen toimenpiteiden voimassaoloa sekä jatkaa tiivistä poliittista vuoropuhelua Liberian hallituksen kanssa,

ON PÄÄTTÄNYT SEURAAVAA:

1 artikla

Toimenpiteiden, joita tarkoitetaan 25 päivänä elokuuta 2003 tehdyn neuvoston päätöksen 2003/631/EY 1 artiklassa, voimassaolo päättyy 30 päivänä kesäkuuta 2006. Tämä määräaika ei estä tämän päätöksen soveltamisalaan kuuluviin rahoitusvälineisiin sisältyvien erityisten voimassaolon päättymisen määräaikojen soveltamista.

Tämän päätöksen liitteenä oleva kirje osoitetaan Liberian ulkoasiainministerille.

2 artikla

Päätökseen 2002/274/EY liitetyssä kirjeluonnoksessa todettu neuvottelujen lopputulos jää edelleen voimaan.

3 artikla

T ämä päätös tulee voimaan päivänä, jona se tehdään.

4 artikla

T ämä päätös julkaistaan Euroopan unionin virallisessa lehdessä .

Tehty Brysselissä .

Neuvoston puolesta

Puheenjohtaja

LIITE

LUONNOS LIBERIAN ULKOASIAINMINISTERILLE OSOITETTAVAKSI KIRJEEKSI

Ulkoasiainministeri Thomas Nimely Yaya

Ulkoasiainministeriö

Monrovia

Liberia

Arvoisa ministeri

Euroopan unioni ilmoitti 27 päivänä elokuuta 2003 päivätyssä kirjeessään N:o SGS3/7429 Liberian hallitukselle aikeestaan seurata kattavaan rauhansopimukseen perustuvaa Liberian rauhanprosessia. Kirjeessä todettiin myös, että Euroopan unioni aikoo seurata tarkasti maanne poliittista kehitystä ja siirtymäkauden uudistuksia sekä jatkaa tiivistä poliittista vuoropuhelua AKT–EY-kumppanuussopimuksen 8 artiklan sekä 27 päivänä maaliskuuta 2002 päivätyssä kirjeessämme N:o SGS 272745 todettujen neuvottelujen tulosten perusteella.

Yli vuosi on kulunut siitä, kun valta siirtyi Liberian kansalliselle siirtymäkauden hallitukselle sen jälkeen, kun Accran kattava rauhansopimus oli allekirjoitettu elokuussa 2003. Nyt on aika arvioida kattavan rauhansopimuksen ja edellä mainituissa neuvotteluissa annettujen sitoumusten täytäntöönpanon tilannetta.

Euroopan unioni panee tässä vaiheessa tyytyväisenä merkille, että turvallisuus ja rauhallisuus on palautettu maahan ja että joitakin alustavia toimia demokraattisen muutoksen saavuttamiseksi ja julkisen sektorin toiminnan uudistamiseksi on tehty. Liberian kansallisen siirtymäkauden hallituksen ja valtion yritysten julkisen talouden ja makrotalouden hallinto on kuitenkin edelleen vakavan huolen aihe samoin kuin yhä lisääntyvä korruptio. Lisäksi kattavan rauhansopimuksen mukaisesti perustetut komiteat eivät toistaiseksi ole riittävästi edistyneet toimeksiannossaan eli hyvän hallinnon ja vastuuvelvollisuuden täytäntöönpanossa. Myös ihmisoikeuskysymyksiin on kiinnitettävä enemmän huomiota.

Edellä esitetyn johdosta Euroopan unioni katsoo, että Liberian kansallinen siirtymäkauden hallitus ei ole vielä täysin toimintakykyinen eikä aiheellisia toimenpiteitä näin ollen voida lakkauttaa kokonaan. Ne voidaan lakkauttaa kokonaan, kun demokraattisesti valittu ja vastuuvelvollinen presidentti on astunut virkaan ja hallitus on muodostettu.

Tämän vuoksi Euroopan unioni on päättänyt, että 25 päivänä elokuuta 2003 tehdyn neuvoston päätöksen 2003/631/EY voimassaoloa jatketaan kahdeksallatoista kuukaudella. Tuona aikana tiiviin poliittisen vuoropuhelun AKT–EY-kumppanuussopimuksen 8 artiklan sekä 27 päivänä maaliskuuta 2002 päivätyssä kirjeessämme N:o SGS 272745 todettujen neuvottelujen tulosten perusteella olisi jatkuttava ihmisoikeuksien, demokratian, oikeusvaltion periaatteiden sekä hyvän hallintotavan noudattamisen parantamiseksi. Vuoropuheluun osallistuvat Euroopan unionin puheenjohtajavaltio ja Euroopan komissio ja siihen sisältyvät kuuden kuukauden välein suoritettavat poliittiset tarkastelut.

Samaan aikaan 25 päivänä elokuuta 2003 tehdyssä neuvoston päätöksessä 2003/631/EY määriteltyjen aiheellisten toimenpiteiden perusteella jatkuu tuki rauhanprosessille ja tuloksiin keskittyville siirtymäkauden puitetoimille.

Kunnioittavasti

Komission puolesta

Neuvoston puolesta

[1] EYVL L 317, 15.12.2000, s. 376.

[2] EYVL C […] […], s. […]